Kaayyoowwan invastimentii ilaalchisee labsii kana keessatti tumaman keessaa inni guddaan kaappitaala biyyoolessa uumuu fi invastaroota biyya alaa harkisuu dha. Akkasumas karoorawwan invastimentii yeroo sana bahan keessatti dhangala’iinsa ykn dhufaatii invastimentii biyya alaa gara biyya keessatti taasisamu dhibbeentaa 44’n ol-guddisuu fi maallaqa baasii invastimentiif oolu dhibbeentaa 33’n ol-guddisuuf sochiin taasifame irraa hubaachuun akka danda’amutti invastimentii jajjabeessuuf hojjiwwan kan hojjatamaa turan ta’uu isaati 14Labsii armaan olitti ibsame kana keessatti abbootiin qabeenya hundumtuu gosa invastimentii kamiyyuu irratti bobba’uu ni danda’u. Gosti invastimentii abbootiin qabeenya akka irratti hinhirmaanne daangeffame hinjiru. Taaksii biyya keessaa fi alaa irra bilisa ta’uu dabalatee onnachiiftuuwwan gaarii ta’an adda addaa labsii kana keessatti kan tumaman yammuu ta’u, abbootiin qabeenyaa biyya alaa lafa invastimentii argachuudhaaf mirga qabu turan 15.Abbootii qabeenyaa dhuunfaa jajjabeessuuf sochiin taasisamaa ture yoo jiraateyyuu invastimentii yeroo sanatti gaggeeffamaa ture keessatti ga’een abbootii qabeenyaa dhuunfaa kan tilmaama keessa galu hinturre. Invastarootni dhunfaadhaan hojii invastimentii irratti bobba’anis jiraatanullee irra caalaan isaanii invastaroota biyya alaa ti. Invasstarotni dhuunfaa, keessumaayyuu, invastarootni dhuunfaa biyya keessaa ga’een isaan invastimentii keessatti qaban gadi-aanaa akka ta’u sababootni adda addaa kan jiran yammuu ta’u aadaa hojii mataa ofii uumanii hojjachuu dhabuunii fi hanqinni kaappitaalaa isaan gurguddoo dha. Kun immoo karaa biraatiin invastimentiin biyyattitti gaggeeffamaa ture madda maallaqaa biyyoota alaa irratti kan hundaa’e akka ta’u taasisaa tureera. 